Wotan får nye karme under styrehuset > vis
Wotan får nye karme under styrehuset
set 526 gange
Karmene og dæksbjælkerne under styrehuset på ”Wotan” var ved at rådne væk og skulle skiftes for at holde dækket tæt og styrehuset på plads. At holde styrehuset mens vi skiftede karmene var kun en ud af mange udfordringer med denne opgave. Wotan er et skib, som har sejlet jorden rundt og har været registreret som erhvervsfartøj i mange år. Det betyder, at de tekniske installationer er omfattende med flere hydrauliske systemer, hjælpemotor med generator og hydraulikpumpe, brandslukningssystem og meget mere. Nogle af systemerne var gamle, nogle nye og andre ikke i brug længere. Mange af disse systemer var installeret på indersiden af karmene under styrehuset. Derfor var der mange hensyn at tage, inden vi kunne rive karmene ud.
Michael, som skal overtage båden efter sin far, har været med under det meste af processen. Han har derfor haft rigeligt at gøre med at skrue ned, registrere, vurdere og undersøge de mange installationer samtidigt med, at der har været de almindelige opgaver med at rydde op, løfte, gå til hånde mm.
Wotan er en sejlende båd med løbende projekter. Dette var et stort projekt, men der vil komme flere fremover, som altid med både. Jeg deltager gerne med planlægningen, så træet kan købes i god tid og arbejdet udføres, når båden ikke sejler.